Skrifað undir samninga um sóknaráætlun landshlutanna Í dag var skrifað undir sóknaráætlanir ríkisins við átta landshlutasamtök . Í tilkynningu frá forsætisráðuneytinu er sagt að með samningunum sé brotið blað í sögu samskipta landshlutasamtakanna við Stjórnarráðið þegar kemur að úthlutun opinberra fjármuna til einstakra verkefna innan landshluta . Með samningunum er staðfest nýtt verklag sem einfaldar þessi samskipti , gerir þau skilvirkari og stuðlar að bættri nýtingu fjármuna . Markmiðið er að færa aukin völd og aukna ábyrgð til landshlutanna við forgangsröðun og skiptingu opinbers fjár sem rennur til verkefna á sviði byggða - og samfélagsþróunar . Í fyrstu eru verkefnin sem falla undir sóknaráætlanirnar tengd atvinnumálum og nýsköpun , markaðsmálum , menntamálum og menningarmálum . Í kjölfarið er gert ráð fyrir að aðrir þættir byggðamála á borð við velferðarmál og þróun innviða falli undir sama verklag . „ Nú renna um fimm milljarðar króna frá ríki til landshluta á grundvelli um 200 samninga um styrki eða aðra fjármögnun verkefna sem ekki eru á forræði ríkisins . Ef það nýja verklag sem nú er tekið upp reynist vel skapar það grundvöll fyrir því að enn stærri hluti fjárframlaga ríkisins til landshluta verði færður í þennan nýja farveg . Sóknaráætlanir landshlutanna yrðu þannig hafðar til hliðsjónar við stefnumótun og áætlanagerð ríkisins og hefðu grundvallar þýðingu fyrir byggðamálin í heild sinni , “ segir í tilkynningu . Með undirritun samninganna um sóknaráætlanir landshlutanna hafa alls 73 verkefni verið samþykkt og fengið úthlutað samtals 400 milljónum króna úr ríkissjóði og eru mótframlög verkefnanna a.m.k. 220 m.kr. til viðbótar . 80 milljónum úthlutað Alls verða 45,9 milljónum króna varið til sjö verkefna úr sóknaráætlun á Vesturlandi á þessu ári en við þá upphæð bætast alls 33,9 milljóna króna mótframlag sem væntanlega kemur úr stoðsjóðum atvinnulífsins á svæðinu og sveitarfélögum . Hæsta framlagið fer til verkefnis sem miðar að því að bæta ferðaþjónustuna á Vesturlandi utan háannatímans , eða alls 18 milljónir króna . Verkefnið Beint frá býli – matarsmiðja fær úthlutað 16 milljónum til að bæta aðstöðu matvælaframleiðslu . Verkefni sem miðar að því að auka framleiðni í matvælaiðnaði fær úthlutað tíu milljónum og sömu upphæð fá verkefnin Atvinnulíf og skóli sem hefur það markmið að auka formlegt samstarf skólastofnana og atvinnulífs í landshlutanum og verkefnið Markaðssetning og nýsköpun í ferðaþjónustu . Verkefni til eflingar Grundartangasvæðinu fær úthlutað 9,8 milljónum króna og þá fær verkefnið Dreifnám í Dölum úthlutað 6 milljónum króna . Samtals eru er því gert ráð fyrir úthlutun að upphæð 79,8 milljónum króna til þessara sjö verkefna á Vesturlandi á árinu .